Nicolae Robu a declarat, vineri, într-o conferinţă de presă, că nu este mulţumit de salariul său lunar şi că unele persoane care află că primeşte doar 1.200 de euro se miră de acest lucru.

”Nu e corect ca salariul primarului unui oraş cum este Timişoara să fie de aproximativ 1.200 de euro. Văd o mirare uriaşă din partea celor cu care mă întâlnesc şi cu care discut acest subiect. Aşa ceva nu se poate întâmpla într-o societate cu pretenţii. Sunt studenţi de la Universitatea Politehnică din Timişoara care se angajează cu acest salariu. Desigur că îmi doresc ca şi angajaţii Primăriei să aibă salarii mai mari. Desigur că îmi doresc acest lucru pentru întreaga societate românească. Nivelul la care este societatea românească este unul destul de jos din multe puncte de vedere. Nu este suficient să ne dorim câştiguri mai mari, trebuie să şi creăm valoare din care să putem susţine asemenea salarii”, a spus Robu.

Întrebat ce salariu ar trebui să aibă primarul unui oraş ca Timişoara, Nicolae Robu a răspuns că "4.000-5.000 de euro ar fi un salariu normal".

Potrivit declaraţiei de avere postată în 13 iunie 2014 pe site-ul Primăriei Timişoara, Nicolae Robu are, ca primar, un salariu de 5.907 lei lunar.

Nicolae Robu a menţionat în declaraţia de avere un teren intravilan la Timişoara în suprafaţă de 1.027 metri pătraţi, cumpărat în anul 2005. De asemenea, el are, tot la Timişoara, două apartamente în suprafaţă de 94, respectiv 85 de metri pătraţi, cumpărate împreună cu soţia sa în anii 1991 şi 2004.

Primarul Timişoarei mai are, potrivit aceluiaşi document, două autoturisme - un Daewoo Cielo şi unul Laguna - cumpărate în anii 2003, respectiv 2001.

De asemenea, el are trei depozite bancare deschise în anii 2013 şi 2014, în care are peste 44.000 de lei, precum şi două conturi curente în care deţine peste 15.000 de lei.

În ceea ce priveşte veniturile, Robu menţionează un venit anual de 233.613 lei - 70.849 de lei de la Primăria Timişoara, ca primar, şi 162.764 de la Universitatea Politehnica Timişoara, ca profesor.

În declaraţia de avere, Robu mai menţionează suma de 18.265 de lei din pensia soţiei sale, Florica Robu.

Totodată, primarul a notat în declaraţia de avere un venit de 9.281 de lei anual - din care 6.167 din închirierea unui apartament şi 3.114 din dobânda bancară.